Емилио Балягас
Пейзаж

Превод от испански: Александър Муратов, Атанас Далчев, 1968

chitanka.info

Свирачът черен със китара

очите си широко е отворил.

Мулатката лежи нехайно,

с очи затворени в хамака.

От грифа негърът очи повдига,

потърсил палмови горички,

където се изкачва песента му

със сока земен към небето.

Мулатката ленива от хамака

заспива кротко, за да слезе

на корените във покоя,

в прохладата дълбока на гирана[1].

Изтръгва негърът пейзажа

от дъното на своята китара.

Отворените му очи създават

колибки, облаци и палми.

Мулатката ленива от хамака

клепачите си спуска ниско,

та да запази тъй пейзажа,

от негърът сега наложен.

[1] гиран (геран) — турцизъм за „кладенец“ — Б.р. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.